Údarás um Thoirchiú agus Shutheolaíocht Dhaonna

Is é an Údarás um Thoirchiú agus Shutheolaíocht Dhaonna (i mBéarla, an Human Fertilisation and Embryology Authority nó HFEA) an rialtóir neamhspleách sa Ríocht Aontaithe maidir le cóireáil torthúlachta agus le taighde ina n-úsáidtear suthanna daonna, agus is é an chéad údarás dá chineál ar domhan. 

 Eagraíocht 
Is é an aidhm atá ag an HFEA a chinntiú go bhfaighidh gach duine cúram d’ardchaighdeán, idir iad siúd a shiúlann isteach i gclinic torthúlachta agus iad siúd a thagann ar an tsaol de bharr cóireála.

Déanann an HFEA é seo trí chlinicí torthúlachta a cheadúnú, a mhonatóiriú agus a scrúdú agus trí eolas atá saor, soiléir agus neamhchlaonta a chur ar fáil faoi chóireáil torthúlachta, clinicí agus deonú suthanna. Bailíonn siad fosta, sonraí faoi chóireáil torthúlachta.  Tá luach mór leis an eolas seo ar a lán fáthanna lena n-áirítear an dóigh ar féidir le duine, a gineadh trí dheontóir, níos mó a fháil amach faoina bhunús géiniteach. Rialaíonn an HFEA clinicí agus tograí a bhfuil baint acu le taighde ar shuthanna daonna. Tá ceadúnú, iniúchtaí agus socrú caighdeán i gceist leis seo.

Tá rialú tábhachtach mar cinntíonn sé go bhfuil an obair a dhéantar ar chaighdeán áirithe; nach féidir ach le daoine cáilithe í a dhéanamh; agus nach ndéantar taighde ar shuthanna ach nuair a bhíonn fíorghá ann agus ar dhóigh atá eiticiúil. Tugann an HFEA treoir do chlinicí agus d’ionaid taighde ar an dóigh lena gceanglais dlí a chomhlíonadh i gCód Cleachtais.

 Cúlra 
Ar an 1 Samhain 1990, rith Parlaimint na Ríochta Aontaithe The Human Fertilisation and Embryology Act 1990; (Acht HFE)

le trí ghné d’atáirgeadh cuidithe a rialú:

– Cruthú, cúram agus úsáid suthanna daonna taobh amuigh de chorp na máthar;

– Bailiú, cúram agus úsáid speirme agus uibheacha daonna;

– Stóráil na ngaiméití agus na suthanna daonna seo.

Rinneadh an tAcht a leasú in 2008 agus tá na pointí seo a leanas san áireamh ann anois:

• a chinntiú go bhfuil cruthú agus úsáid gach suth daonna taobh amuigh den chorp – is cuma cén próiseas a úsáidtear lena gcruthú – faoi réir rialacháin.

• cosc ar ghnéas páiste a roghnú ar chúiseanna sóisialta.

• aitheantas a bheith ag an bheirt pháirtithe i gcaidreamh comhghnéis mar thuismitheoirí dleathacha páistí a ghintear trí úsáid speirme, uibheacha nó suthanna a dheontar.

• a chur ar chumas daoine i gcaidrimh chomhghnéis agus lánúineacha neamhphósta cur isteach ar ordú a cheadófar go bpléifear leo mar thuismitheoirí linbh a rugadh trí úsáid máthair ionaid

 Féach freisin     

 Máthairionadaíocht

 Tagairtí 

Catagóir:Máthairionadaíocht
Catagóir:Rialtas na Ríochta Aontaithe
Catagóir:Dlíthe na Ríochta Aontaithe
Catagóir:Forais rialtais
Catagóir:Rialtóirí